મહાત્મા દક્ષે કહ્યું : ‘હે ચંદ્ર ! તમે મારા જમાઈ છો. તમારે મારી પુત્રીઓ સાથે સમાન ભાવથી વ્યવહાર કરવો જોઈએ. તમે અગાઉ ઘણા દુષ્ટકર્મો કર્યાં છે. તમે બૃહસ્પતિને ઘેર જઈ તેમની પત્ની તારાને હરી લીધી હતી. બૃહસ્પતિએ દૈત્યોનો આશ્રય લઈ તમારી સાથે યુદ્ધ કરી તારાને છોડાવી હતી. તમે તમારા મોહક સ્વરુપને કારણે અનેકને માયાજાળમાં ફસાવી ઘણાં દુષ્ટકર્મો કર્યાં છે. મારી વિનંતી છે કે તમે મારી ક્ધયાઓને સુખેથી રાખો.’ આમ કહી દક્ષ પોતાના રાજ્યમાં પરત ફરે છે. દક્ષની વિનંતી છતાં ચંદ્રના વર્તનમાં કંઈ સુધારો જણાયો નહીં. તેણે દક્ષનું વચન માન્યું નહીં. તે રોહિણીમાં જ આસક્ત રહ્યો. બીજી પત્નીઓને સત્કારી નહીં. દક્ષ ફરીથી ચંદ્ર પાસે આવે છે. દક્ષ સત્યપરાયણ હતા. તેમણે ચંદ્રને શાપ આપ્યો. દક્ષ બોલ્યા : હે ચંદ્ર ! સાંભળો. મેં ઘણી વાર તમને સમજાવ્યા પણ તમે માન્યા નહીં. આથી તમને ક્ષયરોગ લાગુ પડશે.